Τυχερό παιδί με πατέρα

Τυχερό παιδί με πατέρα () είναι μυθιστόρημα του Κρίστοφ Χάιν που εκδόθηκε το 2016. Το έργο αναφέρεται στην ιστορία ενός ανθρώπου που πέρασε όλη τη ζωή του σε κατάσταση συνεχούς φυγής από τον νεκρό εγκληματία πολέμου πατέρα του και αν και άλλαξε όνομα, έρχεται επανειλημμένα αντιμέτωπος με την πραγματική του καταγωγή.

Ταυτόχρονα αφηγείται την ιστορία της Γερμανίας από το τέλος του Β' Παγκοσμίου Πολέμου και τη διαίρεση της χώρας μέχρι την επανένωσή της.

 Υπόθεση 
Η ιστορία αφηγείται τη ζωή του Κονσταντίν Μπόγκος, ο οποίος γεννήθηκε το 1945 στη σοβιετική ζώνη κατοχής. Ο αναγνώστης τον συναντά αρχικά ως συνταξιούχο διευθυντή σχολείου που ζει σε μια μικρή πόλη της Ανατολικής Γερμανίας μια ήσυχη και απομονωμένη ζωή με τη σύζυγό του. Μια μέρα, λαμβάνει μια επιστολή με παραλήπτη τον «Κονσταντίν Μύλερ». Αυτή η επιστολή, και το γεγονός ότι ένας δημοσιογράφος του ζητά συνέντευξη για μια σχολική επέτειο, τον αναγκάζει να αντιμετωπίσει ένα προσεκτικά κρυμμένο οικογενειακό μυστικό, το οποίο ούτε η σύζυγός του γνωρίζει.

Ο Κονσταντίν Μπόγκος ήταν γιος του αξιωματικού των SS Γκέρχαρντ Μύλερ, ο οποίος απαγχονίστηκε στην Πολωνία λίγο μετά τον πόλεμο ως εγκληματίας πολέμου. Πριν τον πόλεμο, ο πατέρας του ήταν βιομήχανος και ο πλουσιότερος άνθρωπος στην πόλη. Ένθερμος εθνικοσοσιαλιστής και υποστηρικτής της ναζιστικής στρατηγικής της «εξόντωσης μέσω της εργασίας», σχεδίαζε να επεκτείνει το εργοστάσιό του ώστε να συμπεριλάβει ένα στρατόπεδο συγκέντρωσης. Αν και ο ίδιος δεν γνώρισε ποτέ τον πατέρα του, η σκιά του τον στοιχειώνει σε όλη του τη ζωή. Η μητέρα του, βαθιά ντροπιασμένη για τις πράξεις του συζύγου της, ξαναπαίρνει το πατρικό της όνομα, Μπόγκος. Αλλά μάταια. Η οικογένεια εξοστρακίζεται και ο Κονσταντίν δεν γίνεται δεκτός στο λύκειο και, επομένως, και στις μετέπειτα πανεπιστημιακές σπουδές. Δεν του επιτρέπεται ούτε να ασχοληθεί με τον αθλητισμό, παρά τα προσόντα του. 

Εγκαταλείπει την Ανατολική Γερμανία και καταφεύγει στη Δύση. Αρχικά πηγαίνει στον αδελφό του πατέρα του στο Μόναχο, όπου δεν είναι ευπρόσδεκτος. Η διαφυγή του τον οδηγεί νότια, στη Μασσαλία στη Γαλλία. Όταν το όνειρό του να ενταχθεί στη Γαλλική Λεγεώνα των Ξένων αποτυγχάνει, ο 16χρονος Κονσταντίν, βρίσκει εργασία σε ένα βιβλιοπωλείο με αντίκες στη Μασσαλία και συναναστρέφεται με πρώην μέλη της Γαλλικής Αντίστασης που τον μυούν στον κόσμο του κινηματογράφου. Αλλά ακόμη και εκεί, η ιστορία του πατέρα του τον προλαβαίνει και φεύγει. 

Η νοσταλγία για τη μητέρα του τον οδηγεί πίσω στην Ανατολική Γερμανία ακριβώς δύο ημέρες μετά την ανέγερση του Τείχους του Βερολίνου. Βρίσκοντας την πόλη των παιδικών του χρόνων κλειστή, αναζητά την τύχη του στο κοντινό Μαγδεμβούργο. Παράλληλα με την εργασία του σε βιβλιοπωλείο, ολοκληρώνει το λύκειο στο νυχτερινό σχολείο. Λατρεύει τον κινηματογράφο και ονειρεύεται να σπουδάσει στη Σχολή Κινηματογράφου. Στις εισαγωγικές εξετάσεις γράφει άριστα, αλλά κι εκεί, την τελευταία στιγμή, ο πατέρας του στέκεται ξανά εμπόδιο. Καταφέρνει να σπουδάσει παιδαγωγικά και τελικά γίνεται δάσκαλος σε μια μικρή πόλη όπου πλέον ζει μετά τη συνταξιοδότησή του. Ωστόσο, ούτε εκεί μπορεί να ξεφύγει από την κατάρα του πατέρα του.

Το να είναι γιος αυτού του πατέρα αποδείχθηκε μια διαρκής κακοτυχία για τον Κονσταντίν Μπόγκος, καθώς ο πατέρας του ανέτρεπε συνεχώς το μέλλον. Αλλά δίπλα στις ήττες και αποτυχίες του, υπήρχαν και θετικές πλευρές: ποτέ δεν ανήλθε σε θέσεις όπου θα έπρεπε να συμβιβαστεί με την εξουσία. Γλίτωσε τη στρατιωτική θητεία: στις ιατρικές εξετάσεις στρατολόγησης κρίθηκε «ανίκανος» να υπηρετήσει στο σοσιαλιστικό κράτος, αν και μιλούσε τέσσερις ξένες γλώσσες και είχε εμπειρία στις πολεμικές τέχνες. Επίσης, τον ειδοποίησαν να μην υποβάλει αίτηση για ένταξη στο κόμμα. 

 Αυτοβιογραφικά στοιχεία 
Ο Κρίστοφ Χάιν δηλώνει στην αρχή του βιβλίου ότι «Η ιστορία βασίζεται σε αυθεντικά γεγονότα». Ωστόσο, δεν πρόκειται για αυτοβιογραφία, αν και οι ζωές του συγγραφέα και του πρωταγωνιστή παρουσιάζουν κάποιες ομοιότητες.

Ο Χάιν, γεννημένος το 1944 και γιος πάστορα στην Ανατολική Γερμανία, δεν έγινε δεκτός στο λύκειο. Φοίτησε σε λύκειο του Δυτικού Βερολίνου αλλά μετά την ανέγερση του Τείχους του Βερολίνου επέστρεψε στην οικογένειά του στη ΛΔΓ όπου τελικά πήρε απολυτήριο λυκείου το 1964 σε νυχτερινό σχολείο. Συγχρόνως εργαζόταν σε διάφορες δουλειές: βιβλιοπώλης, ηθοποιός και βοηθός σκηνοθέτη που πιθανότατα αποδείχθηκαν χρήσιμες στην περιγραφή  των σταδίων της ζωής του ήρωα στα οποία αναπτύχθηκε το πάθος του για τον κινηματογράφο. Το μυθιστόρημα περιέχει μια σύντομη αυτοπροσωπογραφία του Χάιν ως συμμαθητή του Κονσταντίν Μπόγκος στο νυχτερινό σχολείο του Μαγδεμβούργου.

 Βραβεία 
Το 2017 ο Κρίστοφ Χάιν τιμήθηκε με το βραβείο Γκρίμελσχαουζεν. Το 2019 για το μυθιστόρημα του απονεμήθηκε το γαλλικό Βραβείο του καλύτερου ξένου βιβλίου.
 Παραπομπές 

Κατηγορία:Γερμανικά μυθιστορήματα